Korvpalliliigas NBA jäi Orlando Magic reedel taas pilti valedel põhjustel, kui mängus Minnesota Timberwolvesi vastu eemaldati kähmluse järel väljakult viis mängijat.
Möödunud aasta viimastel päevadel läksid Magicu mängijad kättpidi kokku Detroit Pistonsi palluritega, NBA määras hiljem kahele tiimile kokku 11 võistluskeeldu.
Reedel olid intsidendi keskpunktis Magicu tsenter Mo Bamba ja Timberwolvesi tagamängija Austin Rivers, kui viimane eksis Orlando pingi ees kaugviskel ning Bamba ja Markelle Fultz reageerisid eksimusele verbaalselt. Järgnes kähmlus, mille järel saadeti lisaks Riversile ja Bambale saalist välja Minnesota pallurid Jaden McDaniels ja Taurean Prince ning Orlando mängija Jalen Suggs.
"Ma ei hakka tema peale kituma, aga mulle lihtsalt ei meeldinud see, kuidas ta minuga ilma põhjuseta rääkis," sõnas Rivers. "Ma ei tea teda, ma ei tea temast midagi ja ta jutustas, seega nõudsin järgmisel rünnakul lihtsalt austust."
"Inimesed räägivad ikka, kui keegi nurgas peale viskab," kommenteeris Fultz. "Lõbutsesime lihtsalt, rääkisime, tegime samu asju, mida nemad oma väljakupoolel. Rivers vihastas ja otsustas nii reageerida. Minu arvates ei teinud Mo midagi ülemäära hullu."
Orlando (21-32) võitis mängu lõpuks 127:120. NBA parima võitude-kaotuste suhtega meeskond Boston Celtics (37-16) sai 94:106 kaotuse Phoenix Sunsilt (28-26). Joel Embiid viskas Philadelphia 76ersi (34-17) 137:125 võidumängus San Antonio Spursi (14-39) üle 33 punkti ja võttis kümme lauapalli.
Toimetaja: Anders Nõmm